Președintele Klaus Iohannis a trimis o scrisoare către președinții celor două camere ale Parlamentului, prin care solicită să se adreseze forului legislativ, marți, 7 februarie, la ora 12:00.

Tema pe care președintele vrea să o abordeze în fața parlamentarilor se referă la modificările Guvernului aduse legislaţiei penale şi la evenimentele generate de acestea.

„Doresc să adresez Parlamentului un mesaj referitor la modificările aduse de către Guvern legislaţiei penale, precum şi la evenimentele generate de acestea. Vă propun ca data prezentării mesajului în şedinţa reunită a celor două Camere ale Parlamentului să fie data de 7 februarie 2017, ora 12.00. Vă rog să primiţi asigurarea întregii mele consideraţii”, se arată în scrisoarea trimisă de președinte către conducerea Parlamentului.

Ordonanța de urgență referitoare la modificarea Codului penal intră în vigoare la 11 februarie.

Marţi este programat să aibă loc şi votul asupra Legii bugetului de stat pe 2017.